Mpitsang se vinger op pols van SA krieket | Netwerk24
Deur Johann de Jager 21 Oktober 2020 21:00
Die gewese snelbouler Victor Mpitsang is Krieket Suid-Afrika se nuwe keurderbaas. Foto: Gallo Images
Dié voormalige Suid-Afrikaanse snelbouler van die Vrystaat was sedert sy uittrede in 2012 betrokke by die Suid-Afrikaanse o.19's – as 'n afrigter, keurder en later hoofkeurder. Hy weet watter talent deurgekom het op die voerband en watter talent nog daar lê.
"Ek het goeie 'n idee van toekomstige sterre in die land," het Mpitsang gesê nadat Krieket Suid-Afrika hom Woensdag as die nuwe hoofkeurder onthul het.
"Van hulle het al vir die Proteas gespeel, ander gaan nog, terwyl nog ander ook 'n rol in plaaslike krieket gaan speel," sê Mpitsang, wat sedert 2016 die o.19's se hoofkeurder is.
Hy het van die jong spelers wat reeds Proteas geword het, soos Lutho Sipamla, Wiaan Mulder en Kyle Verreynne, sien ontwikkel. En hy weet ook waartoe belowende spelers soos Gerald Coetzee, Raynard van Tonder, Akhona Mnyaka, Matthew Breetzke, Wandile Makwetu en Thando Ntini in staat is.
Die 40-jarige Mpitsang is ook 'n krieket-kommentator, wat hom verder in voeling met die beskikbare talent in die land gehou het.
Dié oudleerling van Grey-kollege in Bloemfontein het twee eendagwedstryde vir die Proteas gespeel.
Hy is Suid-Afrika se tiende hoofkeurder sedert die land se hertoelating tot internasionale krieket in 1991.
Mpitsang neem die leisels oor by Linda Zondi.
Mpitsang is laat verlede jaar gevra om die pos van Protea-keurderbaas tydelik oor te neem toe Graeme Smith as direkteur van krieket aan boord gekom het. Hy het dit toe van die hand gewys en gesê die aanbod was net 'n bietjie te vinnig op hom.
Zondi het die afgelope seisoen waargeneem as keurderbaas nadat hy van 2015 tot verlede jaar die laaste heeltydse hoofkeurder was.
Patrick Moroney, 'n ervare administrateur van Gauteng, en die voormalige keurder Hussein Manack was ander kandidate op die kortlys.
Mpitsang se kontrak strek tot en met die volgende Wêreldbeker-toernooi in 2023.
Smith sê Mpitsang was ná sy speeldae by verskeie van KSA se programme betrokke en is daarom baie vertroud met sake.
Mpitsang sê hy ongelooflik dankbaar vir al die geleenthede wat hy gehad het, want dit het hom gestaal vir wat voorlê.
"Ek het geleer hoe dinge werk – van administrasie tot om te speel en afrigting. Ek sien nou regtig uit na die volgende hoofstuk en alles wat daarmee gepaard gaan. Ek jeuk om te begin."